als_Latn dik_Latn sag_Latn
Historia, e mitura: Babai më ngacmon seksualisht
Dhuna apo ngacmimet seksuale te fëmijët vijon të mbetet një problem tepër shqetësues në vendin tonë. Një pjesë e madhe e rasteve nuk denoncohen si pasojë e frikës që ekziston te të miturit, ndërkohë të tjerë detyrohen që të tërheqin padinë, për arsye të ndryshme. Këto janë disa prej fakteve shqetësuese, që denoncohen tek Alo 116, Linja Kombëtare e Këshillimit për Fëmijë, ku raportohet se fëmijët denoncues i përkasin kryesisht grupmoshës 13-16 vjeç. Mirëpo, një problem që vihet re është ndjenja e fajësisë te të gjithë fëmijët që bien pre e abuzimeve seksuale. Veç kësaj, janë personat e rrethit të ngushtë shoqërorë, familjarë, të cilët abuzojnë me ta. Të dhënat raportohen nga Mersila Ballo, punonjëse sociale e Organizatës për Mbrojtjen e të Drejtave të Fëmijëve, e cila tregon për gazetën “Shqip”, ngjarje nga histori të dhimbshme të denoncuara nga të mitur në linjën kombëtare të denoncimeve të dhunës Alo 116, transmeton gazeta shqip.
Rasti 1
“B. është një vajzë 16-vjeçare në klasën e dhjetë, e cila ka telefonuar nga qyteti i Tiranës. Ajo jeton në një familje të varfër, ku babai punon me raste, ndërsa nëna shtëpiake. Vajza ka telefonuar në qendrën e këshillimit për të treguar sjelljet jonormale të të atit ndaj saj. Ai ka tentuar ta ngacmojë seksualisht dhe vajza ndihet shumë keq, pasi kjo situatë është përsëritur disa herë. Vajza në fjalë nuk ka bërë denoncim”, tregon Ballo. “Para disa ditësh, unë isha vetëm me babain në shtëpi. Ai u afrua, ishte i pirë dhe filloi të më prekë. Më kapi nga gjoksi dhe tentoi të më prekte organin tim. Unë u largova dhe u mbylla në dhomën tjetër, derisa erdhi mami me vëllain në shtëpi”, shprehet e mitura në denoncimin e saj.
Rasti 2
Një tjetër rast që ajo rrëfen është denoncimi i një nxënëseje, 15 vjeç, në Ballsh, e cila është ngacmuar seksualisht nga mësuesi i saj i matematikës. “Profesori i thotë: ‘Unë dua të të ndihmoj ty se je vajzë e mirë dhe bukuroshe’. Në këto momente, vajza nisi të bërtiste dhe tenton të largohet në drejtim të korridorit, por aty dera ishte e mbyllur. Në atë moment, sipas vajzës, profesori tenton ta prekë përsëri dhe t’i heqë bluzën me zor, por përballet me refuzimin e vajzës dhe të bërtiturat e saj. Në këtë moment, profesori i premton se do ta lërë të lirë me kusht që vajza të mos i tregojë askujt për atë çfarë ka ndodhur dhe ai e le të lirë”, tregon Mersila, e cila merret me studimin e rasteve në fjalë.
Rasti 3
Nga denoncimet në linjën Alo 116 regjistrohet një tjetër ngjarje e rëndë, me protagonist një të mitur 9-vjeçar nga Korça, i cili shfrytëzohet nga daja e tij për të lypur dhe për të kryer akte seksuale me të tjerët. Punonjësja tregon se fëmija u ka thënë se ata ishin “xhaxha” të veshur mirë dhe po sipas të miturit, ata i sillte daja, i cili në fund merrte edhe paratë prej secilit prej tyre.
Një prej menaxherëve, që merret me telefonatat tek Alo 116, Mirgit Vataj, shpjegon se fëmijët shpesh stepen të japin të dhënat nga frika se mos ekspozohen dhe ua marrin vesh historinë familjarët. “Jemi 8 persona që përgjigjemi në telefon, përfshirë psikologë dhe punonjës socialë, të trajnuar në këto çështje. Abuzimi seksual përbën edhe rastet më të vështira që ne trajtojmë, sepse fëmijët vetë kanë frikë se do të ekspozohen, pra do t’u shkelet konfidencialiteti i tyre. Ne kemi një marrëdhënie konfidencialiteti me fëmijët, të cilën kemi të drejtë ta shkelim vetëm në rastet kur u cenohet mirëqenia fizike dhe psikologjike. Në rastet kur të miturit na njoftojnë për një rast pedofilie e kanë mjaft të vështirë të japin të dhënat e tyre të sakta. Ne nuk i përjashtojmë nga shërbimi, por nëpërmjet telefonit u japim këshillim psikologjik”, sqaron menaxheri. Ai shpjegon se ata nuk kanë asnjë të drejtë të bëjnë denoncimin në polici, nëse nuk u jepet miratimi nga fëmijët.
Këshillimi
Në momentin që u jepen të dhënat e sakta, ata bëjnë verifikimin total të rastit dhe drejtohen në polici. “Kemi ofruar edhe shërbim këshillimi psikologjik në shtëpi, në rastet kur ky ka munguar”, shpjegon ai. Mirëpo, ngacmimi dhe dhuna seksuale lë edhe një sërë pasojash psikologjike. Psikologia Aurela Pano thekson se një prej tyre është edhe mungesa e socializimit me njerëzit. Përpos kësaj, sipas psikologes, trauma seksuale dëmton edhe zhvillimin konjitiv të fëmijës, rezultatet në shkollë apo marrëdhëniet intime me familjarët. Ndër të tjera, punonjësja e qendrës Ballo sqaron se ngritja e një regjistri kombëtar, i cili mbështetet edhe nga qeveria kanadeze, do të ulte rrezikun, pasi aty do të regjistroheshin të gjithë abuzuesit. Kjo më pas do të bënte të mundur që ata të qëndronin larg fëmijëve, madje edhe në rastet kur abuzuesit udhëtojnë në një shtet tjetër, policia nuk ka dijeni për rrezikun që ai ka. “Shqipëria është e papërgatitur për të mbrojtur fëmijët nga dhuna seksuale, ndërsa institucionet publike nuk kanë njohuri të mjaftueshme për shkallën e problemit. Studimet shkencore tregojnë se 5% e fëmijëve në Shqipëri janë viktima të dhunës seksuale, ndërsa 11% e tyre deklarojnë se ngacmohen seksualisht nga persona të rritur. Kjo do të thotë se të paktën 1 në 10 fëmijë në Shqipëri është i kërcënuar nga krimet seksuale. Për vitin 2014, Policia e Shtetit regjistroi 97 ankesa për krime seksuale kundër fëmijëve, ndërsa për vitin 2013, Sistemi i Drejtësisë nuk dënoi asnjë person për krime seksuale kundër fëmijëve nën 14 vjeç”, sqaroi punonjësja e Linjës Kombëtare të Këshillimit për Fëmijë, Alo 116.
- Miliarderi amerikan arrestohet për vrasje të trefishtë
- Drogë në autobusë, kapen 45 kg kanabis në Vlorë dhe Korçë
- Lushnjë, nëna mbyt djalin 40-vjeçar me litar
- Gjirokastër, gjendet një kufomë në ujrat e lumit Drino
- Laprakë, autobusi aksidenton policin në shërbim
- Vodhi një makinë në Tiranë, lë mesazhin: Fajin e ke ti, Edi Rama
- Pejë, gjuajtje me armë edhe në fushë futbolli
- Një grua i jep fund jetës, hidhet nga kati i pestë
- Gjendet i varur një 38 vjeçar
- Digjet vetura pas aksidentit, vdes një person
- Alarm fals për bombë te Drejtoria Arsimore në Durrës
- Rivalitet mes bandave në Gjermani, shqiptari vret bullgarin
- 19 të arrestuar nga rrjeti i trafikut ku humbi jetën Sokol Feka (Video)
- Mitrovicasi gjen vdekjen duke u kthyer nga Britania e Madhe
- Tiranë, tjetër alarm fals për bombë
- Katër mijë euro për një vizë, i del fals
- Prostituonte të dashurën, në pranga tutori dhe 58-vjeçari
- Aksident me fatalitet në magjistralen Mitrovicë-Prishtinë
- Policia arreston 19 persona, ndëshkon 825 vozitës
- Hajnat thyejnë një shtëpi në Velezhë
als_Latn als_Latn slv_Latn als_Latn slv_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn